Mazda 3 kon die sedan gered hetFoto: Brendon Staniforth Dit is geen geheim dat sedanmotors nie meer gewild is nie. Mediumgrootte sedanmotors waarmee ons grootgeword het, soos die Jetta, bestaan nie eers meer nie. Daar is maar ŉ paar rolspelers oor – in ŉ segment wat eens op ŉ tyd by verre die grootste van almal was. Daar is onlangs twee nuwe sedans bekendgestel en ek kan nie help om te dink dat indien ons dié twee 10 jaar terug gehad het, sedanmotors meer gewild sou gebly het nie. Ek praat van die nuwe Corolla waaroor jy hier meer kan lees en dan dié uiters pragtige Mazda 3. Foto: Brendon Staniforth Die luikrugweergawe van die Mazda 3 het die 2020-Wêreldmotorontwerp van die Jaar opgeraap. Ek persoonlik hou meer van die sedan. Die ontwerp volg Mazda se Kodo-ontwerpstyl. Die proporsies is mooi, en die Mazda 3 het effe gegroei en is beslis nie meer só kompak nie. Die toetsmotor wat by die huis opgedaag het, was ook in die mooiste rooi wat ek in jare gesien het. Die binneruim van die Mazda voel voorwaar luuks. Die sitplekke en paneelbord is met ŉ mooi swart leer oorgetrek – en die elektries verstelbare sitplek is in ŉ japtrap gemaklik. Die stuurwiel kan mooi vir reik verstel word. Foto: Brendon Staniforth Die instrumente het ŉ bittermooi skoonskrif, en die inligtingstelsel werk puik. Dit bied nou ook Apple CarPlay en Android Auto – ŉ groot aanwins vir Mazda. Die sogenaamde “heads-up display” (HUD) bied vir ŉ mens die belangrike inligting wat jy nodig het sodat jy jou oë op die pad kan hou. Verder is daar elke denkbare luuksheid in die binneruim. Spoed- en klimaatbeheer, ŉ magdom lugsakke, ŉ Bose-klankstelsel, die HUD en outomatiese ligte en ruitveërs is maar net ŉ paar van die funksies in ŉ baie omvattende spesifikasielys. Foto: Verskaf Die enjin het baie mense in rep en roer. Dit is steeds ŉ atmosferiese 2.0-viersilinderpetrolenjin. Ek hoor almal uitroep: “Waar’s die turbo’s?!” Kom ek stel dit só: Dié 2.0 bied 121 kW en 213 Nm; nie te versmaai nie. Ja, dit sal beslis nie die vinnigste vuurpyl wees van 0 – 100 km/h nie, maar dis eerder die algehele pakket wat saak maak. Die 2.0 is ook fantasties lig op brandstof. Ek het 9,1 ℓ/100 km gehandhaaf in stadsverkeer. Mazda maak aanspraak op ŉ gemiddelde syfer van 6,2 ℓ/100 km, wat ek glo heeltemal moontlik is. Foto: Verskaf Op die pad ontdek ek die Mazda se enigste kwaal. In die onlangse Corolla-toets het ek opgemerk hoe sag sy rit is. Albei loop op 18”-wiele. Die Mazda se rit is onnodig hard. Ek dog eers dat die bande te hard gepomp is, maar na ek dit nagegaan het, is dit binne die spesifikasie. Die Mazda het daai ou kenmerkende gevoel van “hy loop op ŉ laeprofielband”. Verder is die padhouvermoë in die kol vir dié grootte sedanmotor. Dit is bitter maklik om die Mazda 3 2.0-Astina op te som. Dis ŉ fantastiese voertuig. Dit bied puik waarde en meer luuksheid en kattebakruimte as van sy sportnutsmaatjies vir minder geld. Mazda se eie CX-5 met dieselfde enjin is R50 000 duurder. Die Mazda 3 en die Toyota Corolla is wat sedanmotors tien jaar terug moes gewees het. Dit is bittermooi. Die reeks lyk só: Die reeks word gedek deur ŉ 3 jaar/onbeperkte km-waarborg en -diensplan. Die kompetisie lyk só: 6-dienste-diensplan 5 jaar/90 000 km-diensplan Tussen dié mededingers is die Corolla my gunsteling. Die Mazda voel luukser, maar die Toyota is goedkoper en ry baie sagter.